জেএফ-১৭ যুদ্ধবিমান নিয়ে পাকিস্তান যতই গর্ব করুক না কেন, সেই গর্ব চুরমার করতে তেজস যুদ্ধবিমানকে আরও শক্তিশালী করছে ভারত। এক সেনা আধিকাকিকের কথায়, যে ভাবে তেজস-কে শক্তিসম্ভারে সাজিয়ে তোলা হচ্ছে তাতে জেএফ-১৭-এর মতো যুদ্ধ বিমানকে চোখের পলকে ধূলিসাত্ করে দিতে পারে। ওই আধিকারিক এটাও জানিয়েছেন, এটা তখনই সম্ভব যখন তেজসকে অ্যাক্টিভ ইলেকট্রনিক্যালি স্ক্যান্‌ড অ্যারে র‌্যাডার (এএসইএ), মিড এয়ার ফুয়েলিং, দূরপাল্লার মিসাইল বহনক্ষম করে তোলা হবে। ২০২৪-২৫-এর মধ্যেই এই কাজটি সেরে ফেলতে চাইছে ভারত।     ডিআরডিও এবং হ্যাল-এর যৌথ উদ্যোগে আরও শক্তিশালী বানানো হবে তেজসকে। এত দিন এটি ছিল লাইট কমব্যাট এয়ারক্রাফ্ট (এলসিএ) গোত্রের। এখন পঞ্চম জেনারেশনের এই তেজসকে অ্যাডভান্সড মিডিয়াম কমব্যাট এয়ারক্রাফ্ট (এএমসিএ)-এ পরিণত করা হবে। ১৯৮৩ সালে তেজসকে ভারতীয় বিমানবাহিনীর সদস্য বানানো হয়। ৪০০ কিলোমিটার রেঞ্জের এই যুদ্ধবিমান সাধারণত শত্রপক্ষকে নিধন করতে সেনাবাহিনীকে সাহায্য করত। ২০২৫-এর মধ্যেই ১০টি মিগ-২১ এবং ৪টি মিগ-২৭ বাতিল হয়ে যাওয়ার কথা। তাই সেই জায়গা পূরণ করতে নতুন রূপে তেজসকে নিয়ে আসতে চাইছে ভারত।